Отчетен доклад за дейността на НЧ“Пробуждане-1896“ за 2022 г.

Уважаеми читалищни членове, дами и господа, с настоящия отчетен доклад ще ви запозная с дейността на читалището през изминалата 2022 година.

Въпреки трудната обстановка през последните две години , белязана от световната пандемия, ние продължихме да работим и да търсим възможност за популяризиране на дейностите и провеждане на културната ни програма. Миналата година за първи път бяхме изправени пред несигурност и неизвестност за финансовото ни оцеляване поради липса на правителство и неприет бюджет, както и тази година работим по бюджет за 2021 година.

За постигане на своите цели читалищното настоятелство развива и работи по няколко основни насоки: - библиотечна информационна дейност, културно масови мероприятия, подпомагане на любителско народно творчество, работа по проекти и частични наложителни ремонти на материалната база.

През отчетния период читалищната библиотека бе разнообразена с близо 180 тома наша и чужда литература включваща световна класика, детски и юношески заглавия, 15 нови книги първо издание и преведени от Владимир Молев, наш съгражданин, както и дарението от община Лясковец за деня на народните будители, изключително ценни за библиотеката. На разположение на читателите е и малка „Свободна библиотека“ откъдето всеки може да намери полезно четиво или да остави свое, вече прочетено. За празника на буквите възпитаниците от първи и втори клас се потопиха в чудния свят на приказките и получиха своите безплатни читателски карти. С обучителна и възпитателна цел читалището вече девет поредни години организира едноседмична детска, лятна занималня, която е успешна, интересна и посещавана от децата.

За отчетния период читателите в библиотеката са 111, от които 82 са на възраст до 14 години.

През изминалата година посещенията в библиотеката включващи електронни и интернет услуги са 1009.

Културната дейност, организацията и участията на самодейните колективи са една от основните цели на читалището. Работим и по предварително изготвен Културен календар с до финансиране от община Лясковец и въпреки трудностите за миналата година е изпълнен изцяло. Стартирахме годината с традиционния „Трифон Зарезан“-конкурс за най-добро домашно вино и 1 март – конкурс за ръчно изработени мартеници с посещение на Баба Марта в ДГ и ОбУ, като двете мероприятия бяха финансирани от читалището поради липса на бюджет. Организирани и са проведени следните събития:

* Шарен Великден с децата ДГ
* Празничен концерт за 24 май с О б У „П.Р. Славейков“
* Карнавал за деня на детето с ОбУ-ще
* Участие на ТК“ Палитра“ с. Мерданя
* Участие на ФГ “Всички под един покрив“ гр. Лясковец

С поощрителни награди в конкурса за консерви и медал за Градинарска чорба на Марийка Добрева

* Детска лятна занималня
* Участие на читалището за номинацията на Стоян Цонев за почетен гражданин на община Лясковец
* Помощник в организация - Риболовно състезание
* „Пъстра трапеза“ – национален фестивал 12 –то издание
* Участие на Иван Козарев – фестивал на маджуна в с. Стрелец
* 25 г. ТК “Палитра“ -по тяхно желание честван в гр. Стара Загора
* Ден на будителите с ДГ- Урок по родолюбие
* Ден на християнското семейство – Певческа група
* Творческа работилница- „Млад аниматор“ с трети и четвърти клас – по програма към Национален фонд култура гр, София
* Коледно тържество с концерт и лакомства от Дядо Коледа за децата от Джулюница
* Участие на ТК“ Палитра“ до гр. Виделе, Румъния със съдействието на община Лясковец

Всички проведени събития са били финансово обезпечени от НЧ “Пробуждане“ и община Лясковец и периодично са отразявани на електронната ни страница.

За отчетния период читалищното настоятелство е провело общо 6 заседания на които са обсъждани организационни дейности, свързани с предстоящи културни дейности , отчети за финансово състояние, вземани са административни решения и в присъствие на членове на контролната комисия.

Успешно бе финализиран проекта ни за ушиване на народни носии и сценични облекла до края на годината. В инвентарна книга са заведени 16 броя пълен комплект за танцова група , 10 бр. – народни носии за певческата група и 2 бр. мъжки носии.

Ползването на облеклата ще става по определен ред срещу подпис, тъй като читалището се задължава да плаща застраховка за период от 5 години със сума 109.00 лв. годишно и подлежи на допълнителна проверка.

Стойността на проекта ни струва с около 3000.00 лв повече наши средства, тъй като беше внесен през 2021 г. и одобрен и реализиран през 2022 г., а не беше съобразен с инфлацията.

В сформирания информационен център в читалището се представят редица услуги за населението: копиране, принтиране, ламиниране, изработване на различни видове материали- некролози, грамоти покани и др., с цел да улесни достъпа на местното население до услуги, свързани с новите технологии и да спести време и средства на хората за пътуване.

Административния персонал в читалището през отчетния период беше 2 щатни бройки при субсидирани три с държавен бюджет от 2021 г., който не беше актуализиран спрямо нарастващите цени на гориво, материали, ел. енергия, заплати и осигуровки.

Щатния персонал изготвя ежемесечно финансови отчети за изразходваните средства до община Лясковец, годишен финансов отчет за дейността на читалището пред РЕКИЦ, Велико Търново и община Лясковец, води касова и параграфна книга, документация ППО и РЗИ, инвентарна книга, дневник на библиотеката, личен архив, книга за ДМА, входящ и изходящ дневник –поща, искане по културен календар, писма, справки и др. . Същевременно с това поддържа материалната база , като чистач, хигиенист и общ работник, организира културни събития , фестивали, чествания, изложби и конкурси, ремонтни дейности.

По повод предложение от Красимира Иванова на миналогодишното събрание за получаване на хонорар на ръководителя на танцовия клуб, читалищното настоятелство взе решение и определи месечна сума от 50,00 лв възнаграждение за М. Антонова.

Залата за танци се ползва напълно безвъзмездно без наеми и такси със забележка към ползващите да спазват необходимата хигиена и чистота, без тютюнопушене, храни и напитки.

Ръководителя да изготви график за дезинфекция и почистване, каквито са изискванията от РЗИ, за да не го прави само ръководителя. Честите проверки от здравната инспекция са свързани с друг по –голям проблем санитарния възел и ронещата мазилка в салона , за които три поредни години подаваме искания към община Лясковец за ремонтни дейности. Тази година със съдействието на г-н Румен Стойков ремонта е включен в капиталовите разходи на Общината и още от м. Април стартираме строителната дейност.

През отчетния период успешно се затвърдиха партньорствата ни с училище и детска градина, община Лясковец, ловна дружинка, като съвместно организирахме събития и си оказваме нужната взаимопомощ.

Читалището е било домакин на три проведени семинара по Програма за развитие на селските райони, същевременно сме участвали в два такива организирани от община Лясковец.

Настоятелството на читалище „Пробуждане “оценява високо подкрепата на всички институции, донорски програми, наши членове и дарители , благодарение на които то успява, да запази и развива своята дейност, както и да организира фестивали на национално ниво.

От своя страна читалищното настоятелство всяка година се стреми да гради нещо ново, да надгражда през годините и да остави добро наследство във времето за своите потомци.

Благодаря за вниманието!

Изготвил: Председател:

/Ив. Чолакова/ / Екатерина Москова/

13.03.2023 г.

с.Джулюница